**Ministru kabineta noteikumu projekta**

**„Grozījumi Ministru kabineta 2011.gada 25.janvāra noteikumos**

**Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Lai mazinātu ar ārkārtējās situācijas izsludināšanu izraisītās sekas un veicinātu bezdarbnieku ātrāku atgriešanos darba tirgū pēckrīzes periodā, Ministru kabineta noteikumu projekts „Grozījumi Ministru kabineta 2011.gada 25.janvāra noteikumos Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem”” (turpmāk - Noteikumu projekts) paredz jaunu aktīvo nodarbinātības pasākumu uzsākšanu, jaunu apmācību programmu ieviešanu, kā arī apmācību kvalitātes uzraudzības stiprināšanu.  Noteikumu projektā ietvertas tiesību normas, kas pilnveido aktīvās darba tirgus politikas pasākumu īstenošanas nosacījumus, lai nodrošinātu bezdarbniekiem efektīvāku atbalstu darba meklēšanā un nodrošinātu mērķētākus atbalsta pasākumus.  Plānots, ka Noteikumu projekts stāsies spēkā 2020.gada jūnijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Labklājības ministrijas iniciatīvas, lai mazinātu koronavīrusa Covid-19 pandēmijas rezultātā izraisītās negatīvās sekas nodarbinātības jomā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbalsta pasākumus darba meklēšanā un aktīvos nodarbinātības pasākumus reglamentē Ministru kabineta 2011.gada 25.janvāra noteikumi Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” (turpmāk – MK noteikumi Nr.75).  Reaģējot uz Pasaules veselības organizācijas 2020. gada 11. marta paziņojumu, ka koronavīrusa Covid-19 izplatība ir sasniegusi pandēmijas apmērus, 2020.gada 12.martā Ministru kabinets pieņēma rīkojumu Nr.103 “Par ārkārtējās situācijas izsludināšanu”, kas paredz virkni vīrusa Covid-19 izplatību ierobežojošu pasākumu Latvijā. Minētā vīrusa izplatība negatīvi ietekmē ekonomisko situāciju un darba tirgu, radot nabadzības riskus ienākumu zaudēšanas dēļ.  Neskatoties uz dīkstāves pabalstu krīzes visvairāk skarto nozaru uzņēmumos nodarbinātiem darbiniekiem, kura mērķis ir saglabāt darba vietas, jau šobrīd novērojams, ka daudzi darba devēji izbeidz darba tiesiskās attiecības ar saviem darbiniekiem un līdz ar to pieaug bezdarba līmenis. Nodarbinātības valsts aģentūrā (turpmāk – Aģentūra) ir saņemti vairāki kolektīvās atlaišanas paziņojumi saistībā ar Covid-19 izraisīto krīzi (nozares/jomas: Transports un uzglabāšana, Izmitināšana un ēdināšanas pakalpojumi, Ūdens apgāde; Notekūdeņi; Atkritumu apsaimniekošana un sanācija, Vairumtirdzniecība un mazumtirdzniecība, Apstrādes rūpniecība). Savukārt, reģistrēto bezdarbnieku skaits š.g. 25.maijā bija 76 134 un salīdzinājumā ar š.g. 1.martu reģistrēto bezdarbnieku skaits pieauga par 17 887 bezdarbniekiem jeb 30,7%. Tāpat vērojams vakanču skaita kritums. Vienlaikus bezdarba pieaugums sagaidāms arī pēc dīkstāves atbalsta programmas atbalsta sniegšanas perioda.  1) Algoti pagaidu sabiedriskie darbi  Bezdarba pieauguma un vakanču samazinājuma gadījumā būtisks situācijas stabilizators bezdarbā nonākušajiem iedzīvotājiem ir pagaidu darba iespējas, kuras sniedz Aģentūra sadarbībā ar pašvaldībām, kā arī biedrībām un nodibinājumiem aktīvā nodarbinātības pasākuma “Algoti pagaidu sabiedriskie darbi” (turpmāk – Pasākums) ietvaros. 2012.gadā Pasaules Banka publicēja pētījumu „Vai Latvijas sabiedrisko darbu programma atviegloja 2008.-2010.gada krīzes ietekmi" *(Did Latvia's Public Works Program Mitigate the Impact of the 2008-2010 Crisis?)[[1]](#footnote-1), kura* mērķis bija novērtēt, vai minētā programma sniedza atbalstu tiem, kam tas visvairāk bija nepieciešams, kā arī to, kāda bija šī pasākuma ietekme. Pētījums parāda, ka pasākums veiksmīgi sasniedza nabadzīgos un sociālās atstumtības riskam pakļautos iedzīvotājus un stipendija sniedza būtisku atbalstu bezdarba gadījumā. Arī informatīvajā ziņojumā "Par algoto pagaidu sabiedrisko darbu atsākšanu 2012.gadā" ir uzsvērta pasākuma pozitīvā ietekme gan uz bezdarbnieku sociālo nodrošinājumu bezdarba un ienākumu neesamības situācijā, gan arī uz pašvaldībām.  Pasākums sniedz atbalstu noteiktā periodā, kamēr beidzas krīze un stabilizējas ekonomiskā situācija. Pasākumā tiek iesaistīti bezdarbnieki, kuri nesaņem bezdarbnieka pabalstu vai atsakās no tā saņemšanas. Atlīdzības apmērs par dalību ir 200 *euro* mēnesī un tā tiek izmantota patēriņam un pamatvajadzību nodrošināšanai, nabadzības risku mazināšanai. Papildus Pasākuma laikā par bezdarbniekiem tiek veiktas valsts sociālās apdrošināšanas obligātās iemaksas pensiju apdrošināšanai. Šobrīd Pasākumā iesaista bezdarbniekus ne vairāk kā četrus mēnešus 12 mēnešu periodā, bet MK noteikumu Nr.75 141.4 punktā paredzēts dalību Pasākumā pagarināt līdz sešiem mēnešiem, jo kā liecina pieredze, tautsaimniecība pēc krīzēm atgūstas pakāpeniski un uzlabojumi darba tirgū vērojami ar zināmu laika nobīdi. Līdz ar to iepriekš atlaisto darbinieku iekļaušanās darba tirgū arī notiks pakāpeniski un atgriešanās notiks ilgākā procesā, savukārt dalība Pasākumā veicinātu iedzīvotāju ekonomiskās aktivitātes saglabāšanos un iespējas iekļauties darba tirgū pēckrīzes periodā, kā arī ienākumus nabadzības risku mazināšanai.  Patlaban Pasākums tiek īstenots no valsts budžeta līdzekļiem, savukārt gadījumā, ja tiks atbalstīta Pasākuma finansēšana no ESF līdzekļiem, tas tiks īstenots atbilstoši pieejamajam finansējumam.  2) Algu subsīdijas atbalsta pasākums  Pēckrīzes posmā būs nepieciešams sniegt atbalstu nodarbinātības atsākšanai, sniedzot finansiālu atbalstu darba devējiem jaunu darbinieku pieņemšanai darbā no bezdarbnieku vidus.  Pašreiz subsidētā nodarbinātība ir vērsta uz atbalsta sniegšanu no jauna radītās darba vietās ilgstošajiem bezdarbniekiem un bezdarbniekiem ar invaliditāti, nodrošinot algas subsīdiju ilgākā laika periodā (viens vai divi gadi attiecīgi).  Vienlaikus pēckrīzes periodā darba devējiem pozitīvu ietekmi sniegs arī mazāk finanšu ietilpīgs atbalsts. Savukārt, paplašinot pasākuma mērķgrupu, arī bezdarbniekiem tiks nodrošināts atbalsts ātrākai iesaistīšanai darba tirgū un pastāvīgās nodarbinātības sekmēšanai.  Pasākuma noteiktām personu grupām ārkārtējās situācijas izraisīto seku mazināšanai (turpmāk – algu subsīdijas atbalsta pasākums) ietvaros darba devējs līdz četriem mēnešiem varēs saņemt subsīdiju darba algai 50% apmērā no darbiniekam noteiktās mēneša darba algas, bet ne vairāk kā 430 *euro* mēnesī. Piemēram, ja darbinieka mēneša darba alga ir 860 *euro*, subsīdija veidos 430 *euro* mēnesī, savukārt, ja darba alga ir 430 *euro*, būs iespējams saņemt subsīdiju 215 *euro* mēnesī. Vienlaikus, līdzīgi kā to šobrīd paredz subsidētās nodarbinātības pasākuma īstenošanas nosacījumi, lai veicinātu pastāvīgu darba vietu veidošanu, darba devējam paredzēts pienākums nodarbināt bezdarbnieku ne mazāk kā trīs mēnešus pēc algas subsīdijas atbalsta pasākuma īstenošanās beigām.  Lai pieteiktos algas subsīdijas pasākuma īstenošanai un veicinātu bezdarbnieku aktivizāciju, darba devējam ne vēlāk kā 10 dienas iepriekš būs jāpublicē informācija par brīvo darba vietu Aģentūras vakanču portālā, tīmekļvietnē <https://cvvp.nva.gov.lv>.  Vienlaikus, lai mazinātu finanšu atbalsta negodprātīgas izmantošanas risku, paredzēts, ka pie viena darba devēja kādā no subsidētās nodarbinātības pasākumiem bezdarbnieki varēs iesaistīties tikai vienu reizi. Tāpat algas subsīdijas atbalsta pasākuma ietvaros darba devējs nevarēs dibināt darba attiecības ar bezdarbnieku, ko iepriekš ir nodarbinājis pēdējo divu mēnešu laikā pirms iesaistes pasākumā.  Turklāt, lai nodrošinātu sabalansētāku atbalsta sniegšanu, kā arī ievērojot atšķirības dažādu uzņēmumu lielumā un nodarbināto skaitā, paredzēts, ka viens darba devējs varēs iesaistīt algu subsīdijas atbalsta pasākumā līdz 50% no kopējā nodarbināto skaita, bet ne vairāk kā 20 bezdarbniekus.  Ievērojot, ka algas subsīdijas atbalsta pasākuma mērķis ir nodarbinātības veicināšana pēckrīzes periodā, pieteikties dalībai šajā pasākumā darba devēji varēs līdz 2021.gada 31.decembrim.  Algu subsīdijas atbalsta pasākums tiks īstenots intensīvi un ierobežotu laiku periodu, līdz ar to, lai nodrošinātu operatīvu un efektīvu darba devēju pieteikumu izvērtēšanu, tam tiks paredzēts atsevišķs izvērtēšanas process. Darba devēji tiks atlasīti katrā Aģentūras filiālē, neiesaistot MK noteikumu Nr.75 11.punktā minēto Aģentūras izveidoto pretendentu atlases komisiju.  MK noteikumu Nr.75 tiek papildināti ar 3.4.6.apakšnodaļu “Pasākumi noteiktām personu grupām ārkārtējās situācijas izraisīto seku mazināšanai”.  Pasākums tiks īstenots atbilstoši ESF līdzekļu pārdales rezultātā pieejamajam finansējumam.  3) Darbam nepieciešamo iemaņu attīstība  Labklājības ministrija sadarbībā ar Izglītības un zinātnes ministriju ir izstrādājusi atbalsta pasākumu, kura mērķis ir palīdzēt bez darba esošiem augstākās izglītības iestāžu (augstskolu un koledžu) studentiem pārvarēt ārkārtējās situācijas izraisītās nelabvēlīgās sociāli-ekonomiskās sekas. Pasākuma ietvaros bezdarbnieka statusu ieguvušajiem klātienes studentiem paredzēta iespēja piedalīties prasmju un iemaņu attīstības pasākumā, kas ļautu studējošajiem studiju laikā attīstīt pētnieciskās, organizatoriskās, IT prasmes, veicot noteiktus uzdevumus savā mācību iestādē. Pasākumā iesaistītajiem studentiem tiks izmaksāta stipendija – 10 *euro* apmērā par katru dalības dienu. Pasākuma ilgums ir līdz sešiem mēnešiem un tas tiks īstenots uz tādiem pašiem nosacījumiem, kā darbam nepieciešamo prasmju attīstība nevalstiskajā sektorā.  Paredzēts, ka kopumā minētajā aktivitātē esošā finansējuma ietvaros varētu iesaistīties līdz 3000 studējošo bezdarbnieku.  Lai nodrošinātu minēto aktivitāšu ieviešanu, papildināts Noteikumu Nr.75 131.4., 132.4.apakšpunkts un 136.punkts.  4) Mācības tiešsaistes platformās  Ņemot vērā 2020. gada 12. marta Ministru kabineta rīkojumā „Par ārkārtējās situācijas izsludināšanu” noteikto, Aģentūras organizētās klātienes mācības tika pārtrauktas, kas rada nepieciešamību attīstīt mācību īstenošanu elektroniskajā vidē.  Covid-19 izraisītās krīzes ietekmē bezdarbnieku skaits pieaug un bezdarbnieka statusu iegūst arī augstākas kvalifikācijas speciālisti, kuru prasmes, iegūtā kvalifikācija un motivācija rada nepieciešamību kursu piedāvājuma dažādošanai, intensificējot atbalstu e-vidē.  Masīvie atvērtie tiešsaistes kursi (*Massive Open Online Courses (MOOC)*) ir mūsdienu populārs e-mācību virziens, kas nodrošina iespēju iegūt neformālu izglītību starptautiski atzītajās universitātēs un organizācijās no visas pasaules neatkarīgi no to atrašanās vietas. Turklāt, lai pieteiktos apmācībai, nav nepieciešams izpildīt formālos iestāšanās vai reģistrēšanās kritērijus.  Arī Nodarbinātības padome, kas izveidota vienojoties trīs ministriem (izglītības un zinātnes, ekonomikas, labklājības) ar mērķi saskaņot starpresoru sadarbību darba tirgus attīstības veicināšanai, konceptuāli atbalstījusi priekšlikumu Aģentūrā reģistrētajiem klientiem piedāvāt iespēju iegūt prasmju sertifikātu (pēc to brīvas izvēles), apgūstot mācību kursu kādā no tiešsaistes mācību platformām.  Tā bezdarbniekiem būs iespēja apgūt tiešsaistes mācību kursus (piemēram, coursera.com u.c.) sertifikācijas ieguvei, piemēram, IKT (datu apkopošana, apstrāde un analītika; datorzinības un programmēšana), valodu, uzņēmējdarbības u.c. mācības.  Sākotnēji šis atbalsts plānots tajās platformās, kas sertifikācijas ieguvi nodrošinās kā bezmaksas pakalpojumu.  Līdz ar to plānots nodrošināt šo kursu apguves piedāvājumu sākotnēji pilotprojekta veidā un, nenovirzot šai aktivitātei finansējumu, precizēt Labklājības ministrijas izveidotās komisijas, kas nosaka apmācību jomas, izglītības programmas, profesijas, sociālās un profesionālās prasmes, kā arī konkurētspējas pasākumu tematiskās jomas, tiesības noteikt masīvo atvērto tiešsaistes kursu platformu piedāvājumu MK noteikumu Nr.75 22.punktā. Attiecīgi tiek plānots arī tiešsaistes mācību un iesaistes rezultātu izvērtējums un sekmīgu rezultātu gadījumā varētu tikt paredzēts arī finansiālais atbalsts tiešsaistes sertifikāta ieguves līdzfinansēšanai pēc 2020.gada.  5) Augstākās izglītības iestāžu moduļu apguve  Līdzīgi kā tas ir ar tiešsaistes mācību platformām, arī augstākās izglītības iestāžu studiju moduļu vai studiju kursu akreditēta studiju virziena apguve ir plānota kā papildus piedāvājums jau esošajām izglītības programmām, kas izriet no ārkārtējās situācijas, kad bezdarbnieku statusu iegūst arī cilvēki ar salīdzinoši konkurētspējīgu profilu, kuru motivācija un interese ļaus iesaistīties šāda veida mācību programmās. Ņemot vērā to, ka bezdarbnieks savas iepriekš iegūtās profesionālās prasmes un kompetences saglabā ilgākā laika periodā, kas kopā ar iepriekš iegūtu kvalifikāciju sekmē personas atkārtotu integrāciju darba tirgū, uzskatāms, ka bezdarbnieks zaudē profesionālās prasmes un saskaras ar būtiskām grūtībām atrast darbu profesijā, ja vismaz 3 gadus nav strādājis apgūtajā profesijā, kā rezultātā var rasties nepieciešamība apgūt citu profesiju bezdarba situācijas risināšanai. Šāds iesaistes nosacījums ir piemērots, lai nodrošinātu lietderīgu valsts budžeta un Eiropas Savienības fondu finansējuma izlietojumu  un novērstu darba tirgu deformējošus efektus, piemēram, tādu bezdarbnieku iesaisti pasākumos, kas darbu var uzsākt arī bez iesaistes finanšu ietilpīgos pasākumos, vai kuru iesaistīšanās šajos pasākumos tikai paildzinātu bezdarba periodu. Līdz ar to augstākās izglītības piedāvājuma ieviešana sekmētu bezdarbnieku ar augstāko izglītību un "nenovecojušām" (ar darba tirgum un prasmēm atbilstošu izglītību, kurā ir vērojams vakanču un darba piedāvājums Latvijā) prasmēm iesaisti papildus izglītības apguvē ar Aģentūras atbalstu, saglabājot arī turpmāk konkurētspēju darba tirgū.  Lai paplašinātu bezdarbniekiem pieejamo apmācību veidu klāstu, MK noteikumu Nr.75 tiek papildināti ar 21.6.apakšpunktu, kā arī tiek veikti grozījumi 31., 32. un 46.punktā.  Ja tuvākajā periodā mācības klātienē nebūs iespējams nodrošināt pilnā apjomā,  plānots, ka turpmāk pakalpojuma sniedzēji (izglītības iestādes) varēs iesniegt piedāvājumā arī tās izglītības programmas, kuru īstenošanu ir iespējams nodrošināt attālināti. Lai nodrošinātu kvalitatīvāku izglītības procesa norisi, izglītības iestāžu atlasē varēs pieteikt akreditētas modulārās profesionālās izglītības programmas moduli, moduļu kopu vai studiju kursu, kā arī akreditētas izglītības iestādes profesionālās pilnveides izglītības programmu vai augstākās izglītības iestādes studiju moduli no akreditētas programmas, kas atbilst Labklājības ministrijas Apmācību komisijas apstiprinātajam nozaru sarakstam.  6) Individuālie aizsardzības līdzekļi  Neskatoties uz to, ka saslimšanas intensitāte ar Covid-19 Latvijā pakāpeniski samazinās, joprojām saglabājās inficēšanās risks. Atbilstoši 2020. gada 12. marta Ministru kabineta rīkojumā „Par ārkārtējās situācijas izsludināšanu” noteiktajam, lai īstenotu klātienes pasākumus (iekštelpās un ārtelpās), nepieciešams stingri ievērot kā sociālās distancēšanās, tā arī epidemioloģiskās drošības pasākumus. Koronavīrusa uzliesmojuma pandēmijas izraisītie inficēšanas riski norāda uz nepieciešamību papildus pievērst pastiprinātu uzmanību aktīvajos nodarbinātības pasākumos iesaistīto bezdarbnieku veselības drošībai, nodrošinot bezdarbniekus ar darba specifikai atbilstošiem aizsardzības līdzekļiem (piemēram, cimdi, dezinfekcijas līdzekļi u.c.). Minēto mērķu sasniegšanai plānots paplašināt algoto pagaidu sabiedrisko darbu, darbam nepieciešamo iemaņu attīstības pasākumu un subsidētās nodarbinātības pasākumu īstenošanai paredzēto finanšu līdzekļu izlietošanas tiesības, nosakot, ka tos varēs izlietot arī izdevumu segšanai par individuālo aizsardzības līdzekļu iegādi ne vairāk kā 50 *euro* par vienu bezdarbnieku. MK noteikumi Nr.75 attiecīgi tiek papildināti ar 88.6, 109.24 2., 136.1.3 un 141.9 6. apakšpunktu.  Precīzi noteikt koronavīrusa uzliesmojuma ilgumu patlaban nav iespējams, tomēr, ievērojot tā pagaidu raksturu, paredzēts, ka minētie izdevumi tiks segti par bezdarbniekiem, kas attiecīgajā pasākumā tiks iesaistīti līdz 2020.gada 31.decembrim.  Izdevumu segšana par individuālajiem aizsardzības līdzekļiem tiks nodrošināta atbilstoši attiecīgajos projektos pieejamajam finansējumam.  7) Izglītības kvalitātes valsts dienesta piesaiste  No 2017. gada jūnija līdz 2019. gada aprīlim Ekonomiskās sadarbības un attīstības organizācija (turpmāk – OECD) pētījumu sērijas “*Connecting People with Jobs*” ietvaros veica Latvijas darba tirgus izvērtējumu, salīdzinot Latvijas darba tirgus pasākumus ar OECD labajām praksēm. OECD atzinīgi novērtēja Labklājības ministrijas un Aģentūras centienus izstrādāt papildus kvalitātes kritērijus izglītības iestādēm, nodrošinot labākus pakalpojumus bezdarbniekiem, kā rezultātā tiek veicināta mācību procesa uzraudzība un sekmēta kopējā pieaugušo izglītības kvalitāte Aģentūras organizētajā kuponu sistēmā. Tomēr OECD pētījumā kā būtisks Latvijas izaicinājums ir izcelta nepieciešamība atrast efektīvus veidus kvalitātes uzlabošanai attiecībā uz privātajām izglītības iestādēm/mācību centriem, kas šķietami atbilst visiem kritērijiem (iegūta akreditācija un licence), tomēr ne visos gadījumos tur apmācību rezultāti vai dalībnieku viedoklis par apmācībām ir pozitīvs.  Iekļaujošas nodarbinātības pamatnostādnes 2015.–2020. gadam (turpmāk – pamatnostādnes) paredz uzlabot bezdarbnieku apmācību īstenošanas un programmu kvalitāti, stiprinot profesionālās apmācības, pārkvalifikācijas, kvalifikācijas paaugstināšanas un neformālās izglītības ieguves pasākumu īstenotāju (izglītības iestāžu) atbildību par pasākumu īstenošanas nosacījumiem. Līdz šim ar Labklājības ministrijas izstrādātajiem grozījumiem normatīvajā regulējumā ieviesti stingrāki izglītības iestāžu atlases kritēriji, kas saistīti ar pedagogu kvalifikāciju, programmu akreditācijas ilgumu u.c. nosacījumiem.  Vienlaikus 2020.gada 13.februārī Nodarbinātības padome, izskatot jautājumus par pieaugušo izglītības ietvaru Latvijā un nepieciešamajiem uzlabojumiem, kā arī ņemot vērā Aģentūras pieredzi bezdarbnieku mācību organizēšanā, atbalstīja Labklājības ministrijas ieceri jau pašreizējā Aģentūras ESF projektā “Atbalsts bezdarbnieku izglītībai” iesaistīt Izglītības kvalitātes valsts dienestu (turpmāk – IKVD) kā sadarbības partneri. IKVD uzdevums būtu veikt Aģentūras sadarbības partneru (vairāk nekā 177 privāto un valsts izglītības iestāžu visā Latvijā, kas īsteno profesionālās tālākizglītības, pilnveides, neformālās izglītības programmas), papildu uzraudzību un izvērtēšanu atbilstoši izglītības kvalitāti reglamentējošajiem normatīvajiem aktiem. Paredzams, ka IKVD pieredze izglītības pakalpojumu uzraudzībā, t.sk., akreditējot un licencējot profesionālās tālākizglītības programmas, stiprinās bezdarbnieku apmācībā iesaistīto izglītības iestāžu uzraudzību un mācību procesa kvalitāti.  Lai arī jau šobrīd IKVD funkcijas paredz nodrošināt profesionālās izglītības kvalitātes novērtēšanu, izglītības procesu kontroli un sniegt ieteikumus konstatēto trūkumu novēršanai, tomēr ir secināms, ka bez papildus finansējuma piesaistes IKVD kapacitāte ir nepietiekama, lai pilnvērtīgi uzraudzītu pieaugušo izglītības kvalitāti. Tādējādi atbilstoši Ministru kabineta 2014.gada 16.decembra noteikumiem Nr.784 "Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā" noteiktajam, ar IKVD plānots noslēgt sadarbības līgumu par minēto darbību veikšanu.  Vienlaikus, ņemot vērā, ka valstī izsludinātās ārkārtējās situācijas dēļ Aģentūras organizētās klātienes mācības ir atceltas, mācības plānots organizēt arī attālinātā formā. Attālināto mācību piedāvājuma paplašināšana, kā arī šo izglītības programmu turpmāka īstenošana (arī pēc krīzes beigām) rada nepieciešamību IKVD piesaistei, lai veiktu jauno attālināto programmu ekspertīzi, metodoloģisku vadību un īstenošanas uzraudzību, kā arī Aģentūras kapacitātes stiprināšanai tālmācības procesa digitalizēšanai un apmācību vides adaptācijai darbam jaunajos apstākļos. Aģentūras sadarbība ar IKVD tiek nostiprināta MK noteikumos Nr.75.  Papildus MK noteikumu Nr.75 11.punkts noteic, ka gadījumos, kad normatīvajos aktos par publiskajiem iepirkumiem noteiktās prasības nav piemērojamas, Aģentūra izveido pasākumu īstenotāju izvēles komisiju. Šobrīd ir paredzēts, ka minētajā komisijā iekļauj tikai Aģentūras pārstāvjus, tomēr, lai nodrošinātu efektīvāku komisijas darbu, MK noteikumu 11.punktu nepieciešams papildināt, paredzot Aģentūras tiesības iekļaut pasākumu īstenotāju izvēles komisijā arī citu institūciju pārstāvjus, piemēram, pārstāvjus no IKVD.  8) Mobilitātes atbalsts  Nodarbināto personu reģionālās mobilitātes veicināšanas pasākuma un Atbalsts reģionālajai mobilitātei aktīvo nodarbinātības pasākumu ietvaros personām ir iespēja saņemt kompensāciju transporta izdevumu segšanai braucieniem uz darba, mācību vai prakses vietu. Maksimālā atbalsta summa ir 150 *euro* par pilnu mēnesi.  MK noteikumu N.75 172.punktā un 174.6 1.apakšpunktā ir noteikts, ka atbalstu transporta izmaksu segšanai aprēķina, piemērojot Finanšu ministrijas izstrādāto vienas vienības izmaksu standarta likmes aprēķina un piemērošanas metodiku viena kilometra izmaksām darbības programmas "Izaugsme un nodarbinātība" īstenošanai (turpmāk – metodika), nosakot attālumu kilometros no nodarbinātā izvēlētās reģionālās starppilsētu nozīmes vai reģionālās vietējās nozīmes sabiedriskā transporta maršruta sākuma pieturvietas līdz gala pieturvietai, lai nokļūtu darbavietā un atpakaļ, un reizinot to ar sabiedriskā transporta izmaksu likmi par kilometru, izņemot gadījumus, ja nodarbinātajam piemēro sabiedriskā transporta braukšanas maksas atvieglojumu 100 % apmērā no biļetes cenas.  Savukārt izmaiņas Finanšu ministrijas sagatavotajā metodikā paredz turpmāk braucieniem vietējā sabiedriskajā transportā par katru braucienu noteikt fiksētu summa – 1,15 *euro* Rīgā un 0,61 *euro* citās apdzīvotās vietās, bet likme par 1 km ir noteikta reģionālajam sabiedriskajam transportam – reģionālās starppilsētu nozīmes un reģionālās vietējās nozīmes maršrutiem (sabiedriskā transporta maršrutiem, kas nav vienas apdzīvotas vietas ietvaros).  Ievērojot minēto, nepieciešams precizējums MK noteikumu Nr.75 172.punktā un 174.6 1.apakšpunktā.  9) Valsts atbalsta regulējums  Algu subsīdijas atbalsta pasākuma ietvaros darba devējam piešķirtais finansējums tāpat kā citu pasākumu noteiktām personu grupām ietvaros darba devējam paredzētais finansējums ir uzskatāms par valsts atbalstu Līguma par Eiropas Savienības darbību 107. un 108.panta izpratnē un tas tiks īstenots atbilstoši MK noteikumu Nr.75 6.2 nodaļā “Ar valsts atbalsta saņemšanu saistītie nosacījumi” noteiktajām valsts atbalsta piešķiršanas prasībām, tādējādi MK noteikumu Nr.75 6.2  nodaļu “Ar valsts atbalsta saņemšanu saistītie nosacījumi” nepieciešams analoģiski papildināt ar atsaucēm uz jaunu pasākumu. |
| 3. | Projekta izstrādē iesaistītās institūcijas | Aģentūra, Izglītības un zinātnes ministrija |
| 4. | Cita informācija | 2020.gada 19.maijā Ministru kabinetā ir izskatīts informatīvais ziņojums "Par Eiropas Savienības struktūrfondu un Kohēzijas fonda finansējuma pārdalēm un risinājumiem Covid-19 seku mazināšanai". Saskaņā ar minētā informatīvā ziņojuma 3.3.punktu jaunajām atbalstāmajām darbībām, Darbības programmas iekšējo pārdaļu rezultātā 9.1.1.1.pasākumam “Subsidētās darbavietas nelabvēlīgākā situācijā esošiem bezdarbniekiem” plānots novirzīt papildu 32,3 milj. *euro*, no kuriem 12,3 milj. *euro* plānoti kā Labklājības ministrijas iekšējā finansējuma pārdale Labklājības ministrijas pārziņā esošajos SAM projektos.  Bezdarbnieku apmācības tiek īstenotas Darbības programmas „Izaugsme un nodarbinātība” 7.1.1.specifiskā atbalsta mērķa „Paaugstināt bezdarbnieku kvalifikāciju un prasmes atbilstoši darba tirgus pieprasījumam” pieejamā finansējuma (ESF finansējums) ietvaros. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz Aģentūrā reģistrētajiem bezdarbniekiem, Aģentūru, IKVD, pašvaldībām, biedrībām un nodibinājumiem, augstākās izglītības iestādēm.  2020.gada 25.maijā bezdarbnieka statusā reģistrētas 76 134 personas.  Lielākās mērķgrupas no bezdarbnieku kopskaita ir bezdarbnieki vecumā 50 gadi un vairāk – 36,9%, ilgstošie bezdarbnieki – 17,2%, pirms-pensijas vecuma bezdarbnieki – 14,7%, bezdarbnieki ar invaliditāti – 11,3%. |
| 2. | Tiesiskā regulējuma ietekme uz tautsaimniecību un administratīvo slogu | Aktīvie nodarbinātības pasākumi un preventīvie bezdarba samazināšanas pasākumi atstāj labvēlīgu ietekmi uz iedzīvotāju ekonomisko aktivitāti un konkurētspēju darba tirgū, tāpat nodrošina arī ienākumus bezdarba periodā, kuri tiek izmantoti patēriņam un pamatvajadzību nodrošināšanai. Cita starpā izņēmums algoto pagaidu sabiedrisko darbu iesaistes nosacījumos veicinās nelabvēlīgākā situācijā esošo iedzīvotāju ekonomiskās aktivitātes saglabāšanos un iespējas iekļauties darba tirgū pēckrīzes periodā. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Atbilstoši Noteikumu projektā paredzētajām izmaiņām, tiks rosināti attiecīgie grozījumi arī Labklājības ministrijas pārziņā esošajos:  - 2014.gada 23.decembra MK noteikumos Nr.835 “Darbības programmas „Izaugsme un nodarbinātība” 9.1.1.specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.1.pasākuma “Subsidētās darbavietas nelabvēlīgākā situācijā esošiem bezdarbniekiem” īstenošanas noteikumi” (atbilstoši faktiski apstiprinātajai finansējuma pārdalei tiks precizēts pieejamais fnansējums, atbalstāmās darbības un uzraudzības rādītāji);  - 2014.gada 23. decembra MK noteikumos Nr.836 “Darbības programmas “Izaugsme un nodarbinātība” 7.1.1.specifiskā atbalsta mērķa “Paaugstināt bezdarbnieku kvalifikāciju un prasmes atbilstoši darba tirgus pieprasījumam” īstenošanas noteikumi” (tiks precizētas atbalstāmās darbības un ietverta plānotā sadarbība ar IKVD). |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Komisijas 2013.gada 18.decembra regulas (ES)  Nr. 1408/2013 par Līguma par Eiropas Savienības darbību 107. un 108. panta piemērošanu *de minimis* atbalstam lauksaimniecības nozarē (turpmāk – Komisijas regula 1408/2013);  Komisijas 2013.gada 18.decembra regula (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula 1407/2013);  Komisijas 2004.gada 21.aprīļa regulas (EK) Nr.794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108.panta piemērošanai (turpmāk – Komisijas regula Nr.794/2004). |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1.tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Padomes regula Nr. 2016/589;  Komisijas regula Nr. 651/2014. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas regulas Nr. 1408/2013 3. panta 2.punkts | Noteikumu projekta 21.punkts) | Ieviests pilnībā | Noteikumu projekts neparedz stingrākas prasības |
| Komisijas regulas Nr. 1407/2013 3. panta 4.punkts | Noteikumu projekta 23.punkts | Ieviests pilnībā | Noteikumu projekts neparedz stingrākas prasības |
| Komisijas regulas Nr. 794/2004 11.pants | Noteikumu projekta 23.punkts | Ieviests pilnībā | Noteikumu projekts neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav. | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ievērojot ārkārtējās situācijas izsludināšanu un nepieciešamo izmaiņu steidzamību, sabiedrības līdzdalības un komunikācijas aktivitātes netiek plānotas. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikuma projekta izpildi nodrošinās Aģentūra un IKVD. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz Aģentūras un IKVD funkciju paplašināšanu vai sašaurināšanu.  Ietekme uz Aģentūras un IKVD cilvēkresursiem tiks noteikta atbilstoši grozījumiem attiecīgajos Ministru kabineta SAM noteikumos. |
| 3. | Cita informācija | Nav. |

Labklājības ministre R.Petraviča

Iljina, 67021616

[Olga.Iljina@lm.gov.lv](mailto:Olga.Iljina@lm.gov.lv)

1. <http://www.lm.gov.lv/upload/aktualitates/wps6144.pdf> [↑](#footnote-ref-1)